Man gesoek wat glo Kimberley-vrou verkragDie verdagte se identikit. Foto: SAPD Die polisie in die Noord-Kaap het Dinsdag ŉ identikit van ŉ man uitgereik wat na bewering ŉ 21-jarige vrou van Kimberley in ŉ park verkrag het. Lt. Olebogeng Tawana, polisiewoordvoerder, het gesê die voorval het op 23 Desember 2015 in ŉ park in Galeshewe plaasgevind. “Die vrou is deur die onbekende man aangeval en oorweldig toe sy laataand alleen geloop het. Hy het haar aan haar nek gegryp en in ŉ bos ingesleep waar hy haar verkrag het,” het Tawana gesê. Die man het die slagoffer glo met ŉ mes gedreig en gesê hy sal haar doodmaak as sy sou skreeu. Hy het ná die voorval van die toneel gevlug. Die man het ŉ snor, is gemiddeld gebou en is sowat 28 jaar oud. Mense wat die polisie kan bystaan in hul ondersoek word versoek om sers. Daniel Satisfied by 082 495 4725 te bel.